Polisie, rower raakgeskiet in rooftog’n Oos-Kaapse polisiebeampte is Maandag ernstig in ’n skietery beseer. (Argieffoto: Maroela Media) ’n Oos-Kaapse polisiebeampte is Maandag ernstig beseer toe rowers onverwags op die polisievoertuig waarin hy gery het, losgebrand het. Brig. Tembinkosi Kinana, polisiewoordvoerder, sê lede van die polisie was Maandagoggend vroeg besig om die N2 Idutywa-hoofweg te patrolleer toe hulle ’n oproep omtrent ’n rooftog by ’n onderneming in die omgewing ontvang het. “Polisiebeamptes was op pad na ’n nabygeleë vulstasie ’n koeëlreën skielik om hulle uitgesak het. “Terwyl die polisie verby die vulstasie ry, het die verdagtes steeds op hulle bly skiet.” Kinana sê dat een van die twee polisiebeamptes in die bolyf getref en ernstig beseer is. “Hy is in ’n ernstige toestand na ’n nabygeleë hospitaal gehaas.” Polisiebeamptes wat na die toneel ontbied is, het op onder meer patrone en patroondoppies afgekom. “Agt verdagtes het in verskillende voertuie gevlug en is deur die polisie agternagesit. “’n Skietery het tussen die verdagtes en die polisiebeamptes uitgebreek, waarna ses in hegtenis geneem is. Een van dié verdagtes is in die skietery gewond en na ’n hospitaal geneem.” Volgens Kinana het die polisie op drie vermoedelik gesteelde voertuie, ’n vuurwapen en ammunisie, breekysters, ’n kluis en geld beslag gelê. Sake van poging tot moord, die besit van onwettige vuurwapens en ammunisie, die besit van gesteelde voertuie en goedere asook sakeroof is aanhangig gemaak en word tans ondersoek. “Die verdagtes sal eersdaags in die landdroshof in Tsolo asook Idutywa verskyn.” Die polisie soek tans na die ander twee verdagtes.